FI Euroopan unionin virallinen lehti C 264/40

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 264/05)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”GRANADA MOLLAR DE ELCHE” / ”GRANADA DE ELCHE”

EU-nro: ES-PDO-0005-01230-19.5.2014

SAN ( X ) SMM ( )

1. Nimi

”Granada Mollar de Elche” / ”Granada de Elche”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.6 Hedelmät, vihannekset ja viljat sellaisenaan tai jalostettuina

3.2 Kuvaus 1 kohdassa nimetystä tuotteesta

SAN-suojattu ”Granada Mollar de Elche” / ”Granada de Elche” on Punica granatum L. -lajin hedelmä, joka kuuluu Mollar-lajikkeeseen ja granaattiomenien Codex-standardin mukaiseen ekstraluokkaan tai I luokkaan. Suojatun tuotteen tyypillisiä ominaisuuksia ovat happamuuden ja sokerin tasapaino, kermankeltaisesta punaiseen vaihteleva ulkoväritys sekä siemenvaipan antosyaanikoostumus, joka antaa sisukselle voimakkaan vaaleanpunaisesta tummanpunaiseen vaihtelevan värin.

Kypsän hedelmän ominaisuudet ovat seuraavat:

1. Morfologiset ominaisuudet — Hedelmän muoto: pyöreä; sisäosa jakautunut useisiin lohkoihin, joissa siemenet ja siemenvaippa sijaitsevat. Kuori on ohut tai keskipaksu, tasainen ja kiiltävä. — Väri: ulkoväritys vaihtelee kermanvärisestä voimakkaan punaiseen. Siemeniä peittää mehukas malto, jonka väri vaihtelee voimakkaan vaaleanpunaisesta punaiseen.

2. Fysikaalis-kemialliset ominaisuudet: — Brix-arvo vähintään 14 — Happamuus (sitruunahappopitoisuus): vähintään 0,18 prosenttia ja enintään 0,24 prosenttia — Kypsyysindeksi (Brix-arvon ja happamuuden suhde): vähintään 60 ja enintään 90

3. Aistinvaraiset ominaisuudet: Hedelmän malto on hieman pistävä ja erittäin makea. Siemenet puolestaan ovat miedonmakuisia.

Hedelmien tulee täyttää seuraavat kriteerit:

a) Hedelmät ovat kokonaisia, puhtaita ja hyväkuntoisia; minkäänlaisia mätänemisen tai muun pilaantumisen merkkejä osoittavia hedelmiä ei hyväksytä. Hedelmät ovat tuoreen näköisiä, eivät haise ja/tai maistu epätavalliselle eikä niiden pinta ole epätavallisen kostea.

b) ”Granada Mollar de Elche” / ”Granada de Elche” -hedelmien koko määritetään kunkin hedelmän painon perusteella lukuun ottamatta alle 125 grammaa painavia hedelmiä.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Kaikkien tuotantovaiheiden on tapahduttava kyseisellä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Tuotteen valmistelun ja pakkaamisen on tapahduttava kyseisellä maantieteellisellä alueella, jottei hedelmien laatu kärsi liiallisesta käsittelystä tai ilman asianmukaista valmistelua tehdystä kuljetuksesta.

Näiden toimenpiteiden noudattaminen on tärkeää myös ottaen huomioon granaattiomenalle tyypillisen muodon: hedelmän kannan vastaisella puolella on verhiö, joka muodostaa granaattiomenalle tyypillisen kruunumaisen matalan suljetun kehän. Ilman asianmukaista käsittelyä hedelmän pinta saattaa vahingoittua tai ”kruunu” rikkoutua. Hedelmät on pakattava alkuperäpaikalla, jotta vältetään epäasianmukaisesta kuljetuksesta ja/tai liiallisesta käsittelystä johtuvat kolhut, hankaumat ja muut vahingot, jotka vaikuttavat hedelmän pinnan tai hedelmälihan laatuun tai voivat rikkoa ”kruunun”.

Kun hedelmät on korjattu, ne kuljetetaan pakkaamolle. Hedelmät voidaan harjata pehmeällä harjalla varoen rikkomasta ”kruunua”. Hedelmät on säilytettävä 4–8 celsiusasteen lämpötilassa.

Lisäksi granaattiomenien valmistelu ja pakkaaminen alkuperäpaikalla mahdollistaa niiden jäljittämisen sen ansiosta, että kuljettamiseen käytetyt pakkaukset on varustettu suojatun alkuperänimityksen ja tuotteen alkuperän kertovilla pakollisilla merkinnöillä ja että käytössä on yksi yhtenäinen valvontajärjestelmä siihen asti, kunnes tuote saapuu kuluttajalle. Käytettäväksi on hyväksytty kaksi pakkaustyyppiä: enintään 5 kilogramman pakkaus ja enintään 10 kilogramman pakkaus.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kuluttajille tarkoitetut ”Granada Mollar de Elche” -hedelmät on varustettava nimimerkintöjen ja etikettien lisäksi vaatimustenmukaisuusmerkinnällä, jota kutsutaan takaetiketiksi. Rekisteröity pakkaaja kiinnittää tuotteiden jäljittämisen mahdollistavan takaetiketin, jossa on aakkosnumeerinen tunniste, siten, ettei etikettiä voida käyttää uudelleen. Sääntelyneuvosto toimittaa kyseiset takaetiketit syrjimättömästi kaikille toimijoille, jotka täyttävät tuote-eritelmän vaatimukset.

4. Maantieteellisen alueen tarkka rajaus

Valencian itsehallintoalueen kaakkoisosassa, Alicanten maakunnassa sijaitsevan tuotantoalueen muodostavat kaikki Bajo Vinalopón, Alacantín ja Bajo Seguran seutukuntiin kuuluvat paikkakunnat.

5. Yhteys maantieteelliseen alueeseen

5.1 Maantieteellisen alueen erityisyys

Luontoon liittyvät tekijät:

Ilmasto

Valencian itsehallintoalueen eteläosa on ilmastoltaan erilainen kuin muut Välimeren rannikolla sijaitsevat Espanjan alueet. Ominaista alueelle on erityisesti niukkasateisuus (noin 263 mm vuodessa), suuri auringonvalon määrä johtuen pilvisten ja sumuisten päivien pienestä osuudesta sekä erityisen kuiva ajanjakso kesäkuusta syyskuuhun, jolloin granaattiomenat kehittyvät. Suurin osa kyseisestä alueesta sijaitsee Bsh-ilmastovyöhykkeellä (Köppenin ilmastoluokituksen mukaan) eli lämpimällä puoliaavikkovyöhykkeellä ja pienempi osa alueesta Bsk-vyöhykkeellä eli viileällä puoliaavikkovyöhykkeellä.

Maaperä

Kyseisellä alueella granaattiomenan viljelyyn käytettyjen palstojen maaperä on pääosin savensekaista. Sille on tyypillistä muun muassa muiden tuotantoalueiden maaperää selvästi korkeammat pH-arvo (8–9), karbonaattipitoisuus (noin 45,76 %) ja aktiivisen kalkin pitoisuus (noin 10 %). Sekä nämä maaperän suolat että kasteluveden ja kastelunhallintajärjestelmän mukana tulleet suolat (Intrigliolo et al, 2011) ovat tyypillisiä Mollar-lajikkeen viljelyssä.

Inhimilliset tekijät:

Viljelymenetelmät

Granaattiomenien viljely Espanjassa on keskittynyt pääosin maan kaakkoisosaan. Maataloustilastojen vuosikirjan (Anuario de Estadística Agraria) mukaan vuonna 2008 Espanjassa oli granaattiomenien viljelyksiä 2 387 hehtaaria, josta 84,4 prosenttia keskittyi Alicanten maakunnan alueelle ja nimenomaan alkuperänimityksellä suojatun alueen muodostaville seutukunnille.

Alueella viljellään eri lajikkeita (Mollar, Valenciana ja Wonderful), joista Mollarin viljely rajoittui tälle alueelle aina viime vuosiin saakka. Tämä paikallinen lajike kehittyi vuosikymmenten aikana, kun alueen viljelijät valikoivat ja varttamalla tai pistokkailla lisäsivät puita, jotka tuottivat laadukkaimpia hedelmiä ja sopeutuivat parhaiten alueen ilmastoon ja maaperään.

Monien vuosien tuloksena alueen viljelijät ovat kehittäneet viljelytekniikoita, joilla saadaan paras mahdollinen lopputulos. Puut huolletaan ja/tai leikataan muotoon vuosittain, juurivesat poistetaan (pääosin mekaanisesti) ja kasvamassa olevia hedelmiä harvennetaan käsin (useassa vaiheessa). Näin vältetään tuholaisia ja saadaan tasavärisiä ja -kokoisia hedelmiä.

Vuosien kokemus Granada Mollarin kasvattamisesta on saanut viljelijät kehittämään erityisen kastelunhallintajärjestelmän, jolla voidaan parantaa hedelmän muodostumista ja vähentää halkeamia.

5.2 Tuotteen erityisyys

Kyseisellä alueella viljellyn Granada Mollar -hedelmän ominaisuudet poikkeavat muualla viljeltyjen hedelmien ominaisuuksista. Ympäristöolosuhteet vaikuttavat hedelmän fysikaalis-kemiallisiin ja aistinvaraisiin ominaisuuksiin sekä korjuuaikaan.

Ajankohta, jolloin hedelmät ovat kaupallisesti hyödynnettävissä, määritetään kahden seikan perusteella: mehun sokeripitoisuuden (liukenevat kuiva-aineet) on oltava yli 14 Brix-astetta ja hedelmän pinnan on oltava muuttunut vihreästä kermanväriseksi niin, ettei näkyvissä ole enää vihreän vivahteita. Kyseisellä alueella aika, jolloin hedelmät kypsyvät kaupallisesti hyödynnettäviksi, ajoittuu lokakuun ensimmäiselle viikolle. Ensimmäiset korjuut voidaan tehdä viikko aikaisemmin tai myöhemmin riippuen päivän ja yön maksimilämpötiloista aikana, jolloin hedelmän väri muuttuu. Sadonkorjuun ajankohta on aikaisempi kuin muilla viljelyalueilla, jotka sijaitsevat pohjoisempana tai korkeammalla merenpinnan tasosta.

Mehun kokonaishappopitoisuus on 0,18–0,24 (sitruunahapon osuutena ilmaistuna). Tuotteelle ominainen makeus on seurausta happamuuden ja sokerin tasapainosta.

Hedelmälle tyypillisiä ovat kermanvärisestä punaiseen vaihteleva ulkoväritys ja kiiltävä pinta. Alueen hedelmille ominainen mehun väri johtuu sen antosyaanikoostumuksesta.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

Alueella viljellyn Granada Mollar -lajikkeen ulkoväritykseen, makuun ja antosyaanikoostumukseen vaikuttavat ympäristöolosuhteet (puolikuiva ilmasto, jossa talvet ovat leutoja ja sateet vähäisiä, kesäkuukausina suorastaan niukkoja), auringonvalon määrä sekä lämpötila kautena, jolloin hedelmä kehittyy ja kypsyy.

Sadonkorjuuta edeltäviin kuukausiin (kesäkuusta syyskuuhun) ajoittuva tyypillinen kuivuus saa aikaan mehun punaisen sävyn vahvistumisen.

Hedelmän kehittymisen aikaan (heinäkuusta elokuuhun) alueen maksimilämpötilat nousevat yli 30 celsiusasteen, mutteivät ylitä 40 celsiusastetta. Tämän seurauksena orgaanisista hapoista johtuva hedelmän happamuus on 0,18 ja 0,24 välillä sitruunahapon osuutena ilmaistuna. Tuotteelle ominainen makeus on seurausta happamuuden ja sokerin tasapainosta.

Nämä olosuhteet vaikuttavat myös granaattiomenan kukintaan ja sadonkorjuuhun, joka ajoittuu lokakuun ensimmäiselle viikolle tai viikkoa aikaisemmaksi tai myöhemmäksi riippuen päivän ja yön maksimilämpötiloista aikana, jolloin hedelmän väri muuttuu.

Tuote-eritelmän julkaisutiedot

(tämän asetuksen 6 artiklan 1 kohdan toinen alakohta)

http://www.agricultura.gva.es/pc_granadamollarelche

(1) EUVL L 343, 14.12.2012, s. 1.